+-----------------------------------------------------------------------+
| 4. การวิจัยและพัฒนา                                                      |
+-----------------------------------------------------------------------+

ธุรกิจโรงแรม 

ในปี 2549 บริษัทฯ ได้ลงทุนก่อสร้างโรงแรมแห่งใหม่ รวมทั้งการขยายจำนวนห้องพักทั้งในประเทศและต่างประเทศ ทั้งที่เป็นกิจการที่ดำเนินการด้วยตนเองและการร่วมทุน เพื่อรองรับความต้องการที่มีแนวโน้มจะเพิ่มขึ้นอย่างต่อเนื่อง ตามรายละเอียดที่จะกล่าวต่อไปในข้อ 6 หัวข้อโครงการในอนาคต การขยายการให้บริการห้องพักโรงแรมจะเน้นกลยุทธ์การกระจายการให้บริการในแหล่งท่องเที่ยวที่สำคัญของไทย ภายใต้เครื่องหมายการค้าชั้นนำระดับสากล ซึ่งเครื่องหมายการค้าหลัก ๆ คือ กลุ่มโรงแรมภายใต้การบริหารของโฟร์ซีซั่นและแมริออท รวมทั้งกลุ่มโรงแรมภายใต้การบริหารของบริษัทเอง เช่น กลุ่มโรงแรมในเครืออนันตรา การมีประสบการณ์บริหารโรงแรมของตนเองมากว่า 30 ปี ร่วมกับการเรียนรู้การบริหารกลุ่มโรงแรมชั้นนำระดับโลกทำให้บริษัท ฯ สามารถพัฒนาเครื่องหมายการค้าสู่ระดับสากล จะเห็นได้ว่านอกจากการก่อสร้างโรงแรมและเพิ่มจำนวนห้องพักแล้ว บริษัทฯ ยังแสวงหาโอกาสการลงทุนใหม่ๆ เพื่อให้สามารถเพิ่มพูนมูลค่าสูงสุดทั้งในแง่รายได้และชื่อเสียงให้กับเครื่องหมายการค้า บริษัท ฯ ได้รับคัดเลือกและทำสัญญาให้เป็นผู้บริหาร (Hotel Contract Management) กลุ่มโรงแรมจำนวน 3 โรงแรม ภายใต้การบริหารจัดการของกลุ่ม “อนันตรา” ในประเทศสาธารณรัฐมัลดีฟส์ซึ่งเป็นโรงแรมขนาด 180 ห้องตั้งอยู่แถบเซาท์ มาเลย์ อะทอล ซึ่งแล้วเสร็จและได้เปิดบริการอย่างเป็นทางการแล้ว นอกจากนี้ ยังมีสัญญาการบริหารโรงแรม อนันตรา เซมินยัค ซึ่งเป็นโรงแรมขนาด 59 ห้อง ตั้งอยู่บนเกาะบาหลี ประเทศสาธารณรัฐอินโดนีเซีย มีกำหนดแล้วเสร็จและเริ่มเปิดบริการปลายปี 2550 และสัญญาการบริหารโรงแรมอนันตรา ฮอยอัน จำนวน 159 ห้อง ที่ประเทศเวียดนาม กำหนดให้บริการปี 2551 และทำสัญญาเป็นผู้บริหารโรงแรมและเซอร์วิส อพาร์ทเมนต์ อนันตรา ที่ประเทศดูไบ 2 แห่ง ซึ่งตั้งอยู่ที่ประเทศสหรัฐอาหรับเอมิเร็ตส์ มีขนาดห้องพักจำนวน 265 ห้อง และ 208 ห้อง โดยมีกำหนดเปิดบริการพร้อมกันในปี 2551 นอกจากนี้ยังมีสัญญาการบริหารสำหรับโรงแรมอีกจำนวน 5 แห่ง ในประเทศสหรัฐอาหรับเอมิเร็ตส์ โดยจะเป็นการพัฒนาแบรนด์ควบคู่ไปกับการบริหารโดยมีจำนวนห้องรวมทั้งสิ้น 375 ห้อง และคาดว่าจะสามารถเปิดบริการได้ในปลายปี 2551

ธุรกิจขายอาหารและเครื่องดื่ม

ในด้านการขยายสาขาเพื่อเพิ่มช่องทางการจัดจำหน่ายสินค้า บริษัทฯ
ยังคงดำเนินการอย่างต่อเนื่องและเข้มข้นในทุกแบรนด์
ทั้งที่เป็นการลงทุนด้วยตนเองและการขายแฟรนไชส์ โดย ณ วันที่ 31 ธันวาคม 2548 บริษัทฯ
มีจำนวนร้านสาขาทั้งที่เป็นของตนเองและที่เป็นแฟรนไชส์จำนวนรวม 558 ร้าน เปรียบเทียบกับ ณ
วันที่ 31 ธันวาคม 2549 มีจำนวนร้านสาขาที่เป็นของตนเองและที่เป็นแฟรนไชส์รวม 631 ร้าน
และยังคงมีเป้าหมายที่จะเพิ่มจำนวนร้านสาขาอย่างต่อเนื่องโดยเฉพาะอย่างยิ่งการขยายสาขาออกไปยังต่างประเทศ
สำหรับแผนการขยายสาขาของธุรกิจอาหารในปี 2550 บริษัทฯ
มีแผนการขยายทั้งในประเทศและต่างประเทศผ่านการลงทุนทั้งในส่วนที่เป็นเจ้าของและร้านสาขาที่เป็นแฟรนไชส์จำนวน
72 ร้าน

การขยายตัวในรูปแบบแฟรนไชส์ได้เริ่มมามากกว่า 3 ปีในกลุ่มประเทศตะวันออกกลางและบริษัท ฯ
มีแผนการขยายแฟรนไชส์ในประเทศจีนในปี 2550 ซึ่งในปี 2548 เป็นปีแรกที่บริษัท ฯ
ได้เริ่มการลงทุนเพื่อเปิดสาขาของร้านอาหาร เดอะพิซซ่าและซิซเล่อร์ นอกจากนี้ ยังมีร้าน
LeJazz ซึ่งปัจจุบันรวมทั้งสิ้น 33 สาขา
โดยทั้งหมดนี้เป็นร้านอาหารในรูปแบบการลงทุนด้วยตนเองอยู่ในกรุงปักกิ่ง บริษัท ฯ
มีกลยุทธ์การขยายแฟรนไชส์โดยจะขยายสู่หัวเมืองหลัก ๆ ในประเทศจีนนอกกรุงปักกิ่ง บริษัท ฯ
ได้วางเป้าหมายการขยายตัวในรูปแบบแฟรนไชส์ในต่างประเทศจำนวน 38 สาขา คิดเป็นร้อยละ
53 ของการขยายทั้งหมดในปี 2550 นอกจากการขยายสาขาของร้านอาหารแล้ว บริษัทฯ
ยังให้ความสำคัญกับการคิดค้นและพัฒนาสูตรอาหารและผลิตภัณฑ์ใหม่ๆ
โดยเฉพาะอย่างยิ่งผลิตภัณฑ์พิซซ่า และไอศกรีมสเวนเซ่นส์
เพื่อสร้างความโดดเด่นและแตกต่างให้กับตัวสินค้าและการเป็นแบรนด์ผู้นำ
รวมทั้งเพื่อให้ตรงกับความต้องการของตลาดมากที่สุด
บริษัทได้มีการว่าจ้างบริษัทวิจัยการตลาดเพื่อสำรวจความนิยมและความต้องการของผู้บริโภคเพื่อมาใช้ปรับปรุงสินค้าและบริการของตนเองอย่างต่อเนื่อง

ธุรกิจให้เช่าศูนย์การค้าและอสังหาริมทรัพย์

การเติบโตของกลุ่มธุรกิจให้เช่าศูนย์การค้าจะเป็นการเน้นการพัฒนาพื้นที่ให้เช่าที่มีอยู่เดิมเพื่อตอบสนองความต้องการของผู้บริโภคในพื้นที่และแขกที่มาพักในโรงแรมให้มากขึ้น
โดยการพัฒนาดังกล่าว ทำให้บริษัท ฯ
สามารถสร้างมูลค่าเพิ่มจากพื้นที่ให้เช่าและดึงดูดลูกค้าในพื้นที่ให้มาบริโภคและใช้จ่ายในธุรกิจอาหารและเครื่องดื่มของบริษัท
อีกด้วย ปัจจุบัน บริษัท ฯ
ยังมองหารูปแบบการให้บริการใหม่ๆที่ตรงกับรูปแบบการให้บริการพื้นที่ศูนย์การค้าของบริษัทฯ
ในส่วนของธุรกิจอสังหาริมทรัพย์ ซึ่งในอนาคต ธุรกิจในกลุ่มนี้จะเริ่มมีบทบาทมากขึ้น
เนื่องจากกลยุทธ์การลงทุนแบบ Mixed Use Development
โดยการลงทุนด้านโรงแรมและธุรกิจคอนโด และเซอร์วิสอพาร์ทเมนต์ ในเนื้อที่เดียวกัน
เพื่อสามารถใช้ประโยชน์ในพื้นที่และเพื่อผลตอบแทนเงินลงทุนที่สูงสุด ปัจจุบันบริษัทฯ
ได้มีการเริ่มจำหน่ายโครงการ The Residence ที่เกาะสมุย ซึ่งเป็นบ้านพักแบบวิลล่า
ที่มีพื้นที่ใกล้กับโรงแรมโฟร์ซีซั่นส์ที่เกาะสมุย

ธุรกิจให้บริการเพื่อสุขภาพ

บริษัทฯ ดำเนินธุรกิจบริการเพื่อสุขภาพโดยการให้บริการสปา
ซึ่งเป็นการให้บริการด้านการเสริมความงาม ออกกำลังกาย บำบัดความเครียดอย่างครบวงจร
ภายใต้การบริหารงานของบริษัท เอ็ม สปา อินเตอร์เนชั่นแนล จำกัด บริษัท เอ็ม สปา เวนเจอร์
จำกัด บริษัทเอ็ม สปา เอ็นเตอร์ไพร้ซ์ แมนเนจเม้นท์ (เซียงไฮ้) จำกัด และ Arabian Spas
(Dubai) Limited ปัจจุบันเปิดดำเนินการในประเทศจำนวน 13 แห่งและในต่างประเทศ จำนวน
11 แห่ง และมีเป้าหมายที่จะเปิดดำเนินการเพิ่มไม่ต่ำกว่า 10 แห่งภายในปี 2551
โดยการขยายธุรกิจในส่วนใหญ่เป็นการให้บริการในรูแบบสัญญารับจ้างบริหารในธุรกิจสปาของโรงแรมในต่างประเทศ
และเพื่อเป็นการรองรับการขยายตัว บริษัทฯ ได้มีการก่อตั้งโรงเรียนสำหรับนักบำบัดสปาในปี 2549
และคาดว่าจะสามารถขยายจำนวนบุคลากรด้านสปาได้เพียงพอกับการขยายตัวของบริษัทฯ ใน 3 –
5 ปี ข้างหน้า

ธุรกิจบันเทิง

ธุรกิจบันเทิงของบริษัทฯ
เป็นการให้บริการเสริมเนื่องจากบริษัทฯได้เล็งเห็นว่าค่าเช่าพื้นที่ในปีนี้ของศูนย์การค้า
รอยัลการ์เด้นท์ พลาซ่า พัทยา โดยเฉพาะพื้นที่ชั้น 3 – 4
จะสามารถให้ผลตอบแทนที่ดีกว่าถ้าเป็นการให้เช่ากับธุรกิจบันเทิง ทั้งนี้ บริษัทฯ
ยังเล็งเห็นผลดีที่เกิดกับธุรกิจศูนย์การค้าและอาหารที่เพิ่มขึ้น
เนื่องจากสามารถดึงดูดนักท่องเที่ยวที่นอกเหนือจากกลุ่มร้านค้าและอาหารให้เข้ามาใช้บริการ

บริษัทฯ ได้ให้บริการเครื่องเล่นใหม่ๆ ที่น่าสนใจ อาทิ โกดังผีสิง (Haunted Adventures)
และมหัศจรรย์เขาวงกต (Infinity Maze)
โดยอุปกรณ์บันเทิงดังกล่าวเป็นการให้บริการภายใต้รูปแบบการดำเนินงานของริบลี่ย์ สหรัฐอเมริกา
การปรับปรุงด้านวิจัยและพัฒนาในส่วนนี้จะมีการปรับปรุงอย่างต่อเนื่องเพื่อให้ได้รับความนิยมและได้มาตรฐานเดียวกับต่างประเทศ